ROZHODNUTIE KOMISIE
z 1. februára 2010
o vyrovnaní účtov určitých platobných agentúr v Belgicku, Nemecku, Španielsku, Portugalsku a na Slovensku, ktoré sa týkajú výdavkov financovaných z Európskeho poľnohospodárskeho fondu pre rozvoj vidieka (EPFRV) za rozpočtový rok 2008
[oznámené pod číslom K(2010) 426]
(Len znenia vo francúzskom, holandskom, nemeckom, portugalskom, slovenskom a španielskom jazyku sú autentické)
(2010/59/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1290/2005 z 21. júna 2005 o financovaní spoločnej poľnohospodárskej politiky (1), a najmä na jeho články 30 a 33,
po porade s výborom fondu,
keďže:
(1)
Rozhodnutím Komisie 2009/373/ES (2) sa za rozpočtový rok 2008 schválili účty všetkých platobných agentúr okrem belgickej platobnej agentúry ALV, nemeckých platobných agentúr Bayern, Brandenburg, Niedersachsen a Schleswig-Holstein, gréckej platobnej agentúry OPEKEPE, španielskej platobnej agentúry Galicia, francúzskej platobnej agentúry ODARC, talianskej platobnej agentúry ARBEA, portugalskej platobnej agentúry IFAP a slovenskej platobnej agentúry APA.
(2)
Vzhľadom na doručenie nových informácií a dodatočné kontroly môže Komisia v súčasnosti rozhodnúť o úplnosti, presnosti a vecnej správnosti účtov financovaných z Európskeho poľnohospodárskeho fondu pre rozvoj vidieka (EPFRV), ktoré predložili belgická platobná agentúra ALV, nemecké platobné agentúry Brandenburg, Niedersachsen a Schleswig-Holstein, španielska platobná agentúra Galicia, portugalská platobná agentúra IFAP a slovenská platobná agentúra APA.
(3)
V súlade s článkom 30 ods. 2 nariadenia (ES) č. 1290/2005 týmto rozhodnutím nie sú dotknuté rozhodnutia následne prijaté Komisiou, ktorými sa z financovania Spoločenstva vylučujú výdavky, ktoré neboli vynaložené v súlade s pravidlami Spoločenstva,
PRIJALA TOTO ROZHODNUTIE:
Článok 1
Účty belgickej platobnej agentúry ALV, nemeckých platobných agentúr Brandenburg, Niedersachsen a Schleswig-Holstein, španielskej platobnej agentúry Galicia, portugalskej platobnej agentúry IFAP a slovenskej platobnej agentúry APA, ktoré sa týkajú výdavkov financovaných z Európskeho poľnohospodárskeho fondu pre rozvoj vidieka (EPFRV) za rozpočtový rok 2008, sa týmto vyrovnávajú.
Sumy, ktoré sú vymáhateľné od každého členského štátu alebo splatné každému členskému štátu podľa tohto rozhodnutia v rámci každého programu na rozvoj vidieka vrátane tých, ktoré vyplývajú z uplatňovania článku 33 ods. 8 nariadenia (ES) č. 1290/2005, sa uvádzajú v prílohe.
Článok 2
Toto rozhodnutie je určené Belgickému kráľovstvu, Nemeckej spolkovej republike, Španielskemu kráľovstvu, Portugalskej republike a Slovenskej republike.
V Bruseli 1. februára 2010